[{"text_idx": "#000000", "text": "Ymrwymiad Sefydliadol i Amrywiaeth a Chynhwysiant"}, {"text_idx": "#000003", "text": "Mae\u2019r uwch di\u0302m a minnau wedi ymrwymo\u2019n llwyr i sicrhau ein bod ni, fel cyflogwr a sefydliad seneddol, yn gosod esiampl o ran hyrwyddo amrywiaeth, cynhwysiant a chydraddoldeb a darparu gwasanaethau hygyrch. Er mwyn cyflawni hyn, rydym wedi datblygu ein Strategaeth Amrywiaeth a Chynhwysiant a\u2019r cynllun gweithredu cysylltiedig, a fydd yn ein helpu i gyflawni ein gweledigaeth a\u2019n gwerthoedd o ran amrywiaeth a chynhwysiant."}, {"text_idx": "#000004", "text": "Mae\u2019r strategaeth yn nodi sut y mae ein staff yn hyrwyddo ac yn sicrhau gwasanaethau cynhwysol a hygyrch ac yn cyflawni canlyniadau cadarnhaol i bobl. Bydd hefyd yn ein helpu i gynllunio sut rydym yn cydymffurfio a\u0302\u2019r dyletswyddau a roddwyd ar Gomisiwn y Cynulliad gan Ddeddf Llywodraeth Cymru 2006 a hefyd gan Ddeddf Cydraddoldeb 2010, gan gwmpasu pob un o\u2019r nodweddion gwarchodedig a materion eraill fel cyfrifoldebau gofalu, symudedd cymdeithasol ac anghydraddoldebau eraill."}, {"text_idx": "#000005", "text": "Fel cyflogwr a darparwr gwasanaethau, mae ein sefydliad wedi ymrwymo i sicrhau nad oes unrhyw un dan anfantais nac yn dioddef gwahaniaethu yn ei erbyn ar y seiliau hyn: bydd ein gweithdrefnau disgyblu yn ymdrin ag ymddygiad gwahaniaethol. Hefyd, fel cyflogwr, rydym yn annog arferion gweithio hyblyg, tra\u2019n darparu ar gyfer anghenion ein busnes."}, {"text_idx": "#000006", "text": "Yn unol a\u0302 nodau strategol Comisiwn y Cynulliad, mae\u2019n bwysig inni bod y Cynulliad yn parhau i fod yn hygyrch i bobl Cymru a thu hwnt: gan ei gwneud yn berthnasol, hawdd ac ystyrlon i bobl ryngweithio ag ef a chyfrannu at ei waith."}, {"text_idx": "#000007", "text": "Mae hefyd yn bwysig inni ein bod yn ymddwyn fel cyflogwr cynhwysol, gan ddenu a chadw talent a galluogi pawb a gyflogwn i wireddu eu llawn botensial."}, {"text_idx": "#000009", "text": "Rydym yn gynhwysol ac yn garedig, ac rydym yn gwerthfawrogi cyfraniadau ein gilydd wrth ddarparu gwasanaethau rhagorol"}, {"text_idx": "#000010", "text": "Rydym yn bwrpasol wrth gefnogi democratiaeth, gan dynnu ynghyd i wneud gwahaniaeth i bobl Cymru"}, {"text_idx": "#000011", "text": "Rydym yn arddel arloesedd ac yn dathlu ein llwyddiannau fel ti\u0302m"}, {"text_idx": "#000013", "text": "Wel, oni wnaeth Cymru gynnig sioe wych o amrywiaeth a chynhwysiant LHDT ar gyfer penwythnos Pride Cymru? Gyda theithiau beic elusennol, twrnamaint rygbi 7 bob ochr, lleoliadau yn cynnal corau LHDT, baneri enfys ar hyd a lled y ddinas, gorymdaith enfawr trwy ganol dinas Caerdydd ac, unwaith eto, dilynwyd hyn gan y prif ddigwyddiad ar Faes Coopers. Flwyddyn ar o\u0302l blwyddyn, mae Pride Cymru yn ddigwyddiad mwy a gwell ac rydym yn hynod o falch o fod yn rhan o ddathliad sydd wedi datblygu\u2019n un o brif ddigwyddiadau blynyddol Caerdydd."}, {"text_idx": "#000015", "text": "Gwnaethom gymryd rhan yn yr orymdaith hefyd, a hynny am y tro cyntaf. Gydag aelodau\u2019r rhwydwaith, cynghreiriaid, modelau ro\u0302l, aelodau\u2019r Bwrdd Rheoli, partneriaid ac aelodau teuluoedd yn ymuno a\u0302 ni, ni fyddem wedi gallu disgwyl mwy o gefnogaeth. Un o\u2019r rhai cyntaf i wirfoddoli oedd ein Prif Weithredwr, Claire Clancy, sy\u2019n eiriolwr gwych dros gydraddoldeb ac amrywiaeth. Roeddem i gyd yn falch o sefyll gyda\u2019n gilydd ar yr orymdaith i ddangos ein hymrwymiad i greu Cymru ddiogel, teg a chynhwysol."}, {"text_idx": "#000017", "text": "Wrth gwrs, roedd yn rhaid i\u2019n cyfraniad ar Faes Coopers gysylltu rywsut a\u0302 democratiaeth, ond eleni gwnaethom sicrhau ei fod yn llawer mwy o hwyl. Gwnaeth llawer o bobl ddod i gael tynnu eu lluniau yn ffra\u0302m hunlun y Senedd, a buom yn trydar y rhain drwy gydol y dydd. Roeddem yn falch iawn o weld aelod newydd o\u2019r rhwydwaith, Hannah Blythyn AC, cyn iddi siarad ar y prif lwyfan. Yn ychwanegol at ein hymgyrch #AdnabodEichAC a\u2019r ymgynghoriad ar gyfer ein cynllun amrywiaeth newydd, gwnaeth lawer o bobl ifanc gymryd rhan yn frwdfrydig yn ymgynghoriad y Pwyllgor Plant, Pobl Ifanc ac Addysg ar wasanaethau ieuenctid. Bydd eu barn yn rhan o ystyriaethau\u2019r Pwyllgor, a dyma\u2019n union yw bwriad ein strategaeth ymgysylltu a\u0302 phobl ifanc \u2013 gosod barn pobl ifanc wrth wraidd ystyriaethau\u2019r Cynulliad."}, {"text_idx": "#000018", "text": "Pobl ifanc yn cymryd rhan yn yr ymchwiliad i Waith Ieuenctid"}, {"text_idx": "#000019", "text": "Fel gweithle gorau Stonewall yn y sector cyhoeddus yng Nghymru o ran bod yn LHDT-gynhwysol, rydym wedi cynorthwyo sefydliadau yng Nghymru a thu hwnt gyda chyngor, adnoddau, hyfforddiant a mentora unwaith eto. Dyna\u2019r hyn y dylem ei wneud i helpu i greu mwy o weithleoedd mwy cynhwysol lle gall staff LHDT fod yn nhw eu hunain ac mae\u2019n bwysig i ni ein bod yn parhau i wneud hynny. O bwys eleni yw bod llawer o sefydliadau y tu hwnt i Gymru wedi cysylltu a\u0302 ni. Rydym yn credu ei fod yn gyffrous iawn bod eraill yn sylwi ar yr hyn y mae Cymru\u2019n ei wneud, ac rydym bob amser yn hapus i helpu\u2019r rhai sy\u2019n ceisio cael eu cynnwys ym Mynegai Cydraddoldeb yn y Gweithle Stonewall, neu wella eu perfformiad oddi mewn iddo."}, {"text_idx": "#000020", "text": "Yr hyn sydd wedi bod yn wahanol eleni yw datblygu ein rhwydweithiau y tu hwnt i\u2019r disgwyl. Mae aelodau o OUT-NAW, ein rhwydwaith LHDT yn y gweithle, bellach yn defnyddio eu sgiliau a\u2019u profiad i helpu eraill. Boed hynny gyda\u2019r Sgowtiaid sydd bellach yn bresennol yn Pride Cymru trwy ymdrechion un o aelodau\u2019n rhwydwaith, un o\u2019n cynghreiriaid yn ymuno a\u0302 bwrdd ymddiriedolwyr Chwarae Teg, pwyllgorau LHDT yng Nghymdeithas y Cyfreithwyr neu undebau cenedlaethol, neu wneud cysylltiadau a\u0302 gwaith elusennol Co\u0302r Meibion Hoyw De Cymru (SWGMC). Mae tri aelod o OUT-NAW yn gwirfoddoli gyda Out and Proud, prosiect ar gyfer pobl ifanc LHDT+ yn Ne Cymru. Wedi clywed am waith Out and Proud, a sylweddoli eu bod yn gweithredu ar gyllideb fach iawn ac yn methu a\u0302 goroesi heb wirfoddolwyr parod, penderfynwyd cymryd camau drwy ddefnyddio ein cysylltiadau cymdeithasol ein hunain, a nhw nawr sy\u2019n elwa o fod yn elusen enwebedig SWGMC."}, {"text_idx": "#000021", "text": "Mae gwneud y cysylltiad rhwng ein gwahanol rwydweithiau wedi gweld manteision ehangach i\u2019r gymuned LHDT ac mae hynny\u2019n rhywbeth i fod yn falch iawn ohono. Mae\u2019r bobl ifanc eu hunain yn teimlo eu bod yn cael eu cefnogi nid yn unig gan ein gwirfoddolwyr, ond gan y gymuned LHDT ehangach hefyd. Roedd yn brofiad hyfryd ac emosiynol i\u2019w gweld nhw wedi\u2019u grymuso i siarad am faterion rhyw a rhywioldeb mewn cyngerdd diweddar gan Gorws Dynion Hoyw De Cymru, lle y codwyd cannoedd o bunnoedd. Roedd yr un mor ysbrydoledig i\u2019w gweld ar fws allgymorth y Cynulliad yn ystod Pride Cymru ac yn cymryd rhan mewn prosesau democrataidd drwy ein hymgynghoriad ar wasanaethau ieuenctid. Mae arnom angen i bobl ifanc fwydo eu barn i mewn i wraidd democratiaeth yng Nghymru, ac mae gwneud hynny o safbwynt lleiafrifol mor bwysig. Wedi\u2019r cyfan, mae\u2019r Cynulliad yn cynrychioli holl gymunedau Cymru, felly mae amrywiaeth o safbwyntiau yn helpu i greu darlun llawn a chynhwysfawr o\u2019r materion dan sylw."}, {"text_idx": "#000022", "text": "Felly, daw hyn a\u0302 ni i ddiwedd blwyddyn brysur i OUT-NAW. Er ein bod yn falch iawn o fod wedi cyflwyno toiledau niwtral o ran rhyw ar gyfer staff ac ymwelwyr ar draws ein hysta\u0302d ym Mae Caerdydd eleni, mae yna bob amser fwy i\u2019w wneud i helpu i lunio democratiaeth gynhwysol. Rydym yn cymryd y cyfrifoldeb hwnnw o ddifrif ac yn edrych ymlaen at y flwyddyn i ddod."}, {"text_idx": "#000023", "text": "Yn dilyn blwyddyn wych arall, hoffem achub ar y cyfle hwn i ddiolch i aelodau OUT-NAW, ein cynghreiriaid, arweinyddiaeth wleidyddol y Cynulliad, ein Bwrdd Rheoli a\u2019r ti\u0302m Amrywiaeth a Chynhwysiant, yn enwedig Ross Davies am ei egni, ei benderfyniad, ei sgiliau a\u2019i brofiad o amrywiaeth LHDT. Mae\u2019n ffynhonnell gyson o gyngor ac arweiniad, gan sicrhau ein bod yn cymryd y camau cywir tuag at weithle mwy cynhwysol."}, {"text_idx": "#000029", "text": "Mae\u2019r ti\u0302m Amrywiaeth a Chynhwysiant yma yn y Cynulliad yn trefnu digwyddiadau yn rheolaidd i godi ymwybyddiaeth ac i ysgogi trafodaeth yngly\u0302n a\u0302 materion amrywiol, a byddwn yn cymryd rhan yn yr Wythnos Amrywiaeth a Chynhwysiant bob blwyddyn."}, {"text_idx": "#000033", "text": "Mae Betty yn wir yn fodel ro\u0302l ar gyfer pobl dduon a menywod, a dyna pam y mae dau o\u2019n rhwydweithiau staff yn teimlo\u2019n freintiedig o gael y cyfle i glywed ei stori yn bersonol. Roedd y sesiwn holi ac ateb gyda Betty yn arbennig o boblogaidd, yn wir, cawsom gynifer o gwestiynau, fe ddaeth yr amser i ben cyn i Betty fedru ateb pob un ohonynt!"}, {"text_idx": "#000034", "text": "Roeddem yn ddigon ffodus i recordio cyfweliad gyda Betty yn ystod ei hymweliad a\u0302\u2019r Cynulliad, felly gallwch chwithau hefyd rannu ei stori."}, {"text_idx": "#000038", "text": "CydraddoldebDigwyddiadauFideoPobl Dduon a Lleiafrifoedd EthnigRhwydweithiau Staff"}, {"text_idx": "#000042", "text": "Ddydd Sadwrn, byddaf yn ymuno a\u0302 chyd-gyfeillion ac aelodau o OUT-NAW, ein rhwydwaith LGBT yn y gweithle, wrth orymdeithio yng ngorymdaith Pride Cymru drwy Gaerdydd. Er ein bod yn mynychu Pride ers blynyddoedd lawer, dyma\u2019r tro cyntaf i\u2019r Cynulliad fod yn rhan o\u2019r orymdaith ac rwyf wrth fy modd o gael ymuno a\u0302 chydweithwyr i hyrwyddo ac annog cydraddoldeb ym maes LGBT."}, {"text_idx": "#000043", "text": "Credaf ei bod yn bwysig i\u2019r Cynulliad gael ei gynrychioli mewn digwyddiadau fel hyn er mwyn dangos ein bod wedi ymrwymo i fod yn sefydliad cynhwysol. Rydym yn falch iawn o\u2019n llwyddiant ym Mynegai Gweithleoedd Stonewall, lle\u2019r ydym yn drydydd ar y rhestr o sefydliadau mwyaf cynhwysol y DU o safbwynt LGBT."}, {"text_idx": "#000044", "text": "Bydd aelodau eraill o\u2019r Bwrdd Rheoli, yn ogystal a\u0302 staff o bob rhan o\u2019r sefydliad, yn ymuno a\u0302 mi yn yr orymdaith."}, {"text_idx": "#000045", "text": "Os ydych yng nghanol y ddinas ond na allwch ymuno a\u0302 ni ar gyfer yr orymdaith, cofiwch godi llaw i\u2019n cefnogi. Hefyd, os ydych yn mynd i\u2019r digwyddiad Pride cofiwch ymweld a\u0302 bws allgymorth y Cynulliad."}, {"text_idx": "#000047", "text": "Mae datganiad i\u2019r wasg y Llywydd yn rhoi mwy o wybodaeth am ein dathliadau ar gyfer Pride Cymru."}, {"text_idx": "#000052", "text": "rhoi a derbyn gofal bugeiliol;\nrhannu gwybodaeth yn ymwneud a\u0302 chydraddoldeb; hyrwyddo materion cydraddoldeb sy\u2019n ymwneud a\u0302\u2019u grw\u0302p;\ncael mynediad at gyfleoedd dysgu i feithrin sgiliau a fydd yn helpu unigolion i ddatblygu\u2019n bersonol ac i ddatblygu yn eu gyrfa, ac\ngweithredu fel asiantau hanfodol ar gyfer newid yn y sefydliad."}, {"text_idx": "#000054", "text": "Mae\u2019r rhwydweithiau yn agored i bawb, Aelodau\u2019r Cynulliad, eu staff cymorth, staff y Comisiwn a gweithwyr ein contractwyr ar y safle i ymuno naill ai fel aelodau neu fel cynghreiriaid, gan eu bod yn cydnabod y gall unrhyw un, nid pobl yr effeithir arnynt yn uniongyrchol yn unig, fod a\u0302 diddordeb mewn mater cydraddoldeb penodol. Gall y diddordeb hwn fodoli am nifer o resymau, gan gynnwys oherwydd y cysylltiad a\u0302 rhywun yr effeithir arnynt e.e. plentyn, priod neu berthynas neu oherwydd y gred ei fod \u2018yn beth da\u2019. Mae croeso i gynghreiriaid hefyd, oherwydd mae cyflawni Amrywiaeth a Chynhwysiant gwirioneddol yn gofyn am ymdrech ar y cyd sy\u2019n cynnwys pawb."}, {"text_idx": "#000055", "text": "Beth yw manteision y Rhwydweithiau i\u2019r unigolyn?"}, {"text_idx": "#000056", "text": "I\u2019r unigolyn, gall y rhwydweithiau:"}, {"text_idx": "#000057", "text": "Darparu cefnogaeth a chyngor anffurfiol gan gynghreiriaid.\nCynnig llwyfan ar gyfer trafod materion sy\u2019n effeithio ar aelodau o\u2019r rhwydweithiau.\nGwella datblygiad gyrfa a dilyniant ar gyfer staff, drwy amrywiol raglenni, gan gynnwys cyfleoedd mentora.\nRhoi cyfle i aelodau nodi a chynghori Comisiwn y Cynulliad ar y materion sy\u2019n effeithio ar staff, drwy asesu effaith polisi\u0308au."}, {"text_idx": "#000058", "text": "Beth yw manteision y Rhwydweithiau i\u2019r sefydliad?"}, {"text_idx": "#000059", "text": "Oherwydd eu mewnwelediad, ac am eu bod yn agored i bawb, gall y rhwydweithiau hyn ein helpu i:"}, {"text_idx": "#000060", "text": "Deall gwerth wrth reoli a datblygu potensial gweithlu cynyddol amrywiol.\nRecriwtio a chadw\u2019r bobl fwyaf dawnus.\nDarparu\u2019r gwasanaeth gorau i randdeiliaid.\nGwneud gwahaniaeth cadarnhaol i ddiwylliant gwaith y Cynulliad."}, {"text_idx": "#000061", "text": "Maent yn gwneud hyn oherwydd bod deallusrwydd cyfunol y Rhwydweithiau Cydraddoldeb yn y Gweithle yn:"}, {"text_idx": "#000062", "text": "Ei gwneud yn bosibl i ni ddeall sut beth yw gweithio yn yr amgylchedd o safbwynt yr aelodau.\nEin galluogi ni i ddeall defnyddwyr amrywiol ein gwasanaethau.\nGwasanaethu fel cyrff ymgynghori a chynghori mor effeithiol ar faterion sy\u2019n ymwneud ag amrywiaeth."}, {"text_idx": "#000063", "text": "Mae\u2019r rhwydweithiau\u2019n cyfrannu at bolisi\u0308au a gweithdrefnau gwell sy\u2019n arwain at weithwyr hapusach a all fod yn onest a\u0302 nhw\u2019u hunain, gan arwain at sefydliad sy\u2019n perfformio\u2019n well ac a all felly ddenu a chadw\u2019r dalent orau\u2019n well."}, {"text_idx": "#000064", "text": "Mae\u2019r Cynulliad yn cydnabod bod y rhwydweithiau\u2019n allweddol i\u2019r sefydliad yn ei nod o sicrhau amgylchedd gwaith diogel, cynhwysol ac amrywiol i bawb. Mae\u2019n cefnogi\u2019r rhwydweithiau ac yn annog Aelodau\u2019r Cynulliad, Staff Cymorth Aelodau\u2019r Cynulliad, staff y Comisiwn a gweithwyr ein contractwyr ar y safle i gyd i gefnogi a galluogi eu staff i ymgysylltu a chymryd rhan yng ngweithgareddau\u2019r rhwydwaith."}, {"text_idx": "#000066", "text": "EMBRACE \u2013 ein rhwydwaith i bobl anabl Mae\u2019n agored i bobl anabl, y rhai sy\u2019n cefnogi pobl anabl a phobl sydd a\u0302 diddordeb mewn cydraddoldeb i bobl anabl. O fewn Embrace mae is-grwpiau dyslecsia a grwpiau poen cronig. Cadeirydd y Rhwydwaith yw"}, {"text_idx": "#000069", "text": "Teulu \u2013 Mae ein rhwydwaith i Rieni sy\u2019n Gweithio a Gofalwyr yn rhwydwaith rhithwir sy\u2019n gweithredu yn bennaf ar-lein ar hyn o bryd. Mae croeso i aelodau a chynghreiriaid newydd i\u2019r rhwydwaith bob amser. Caiff ei gyd-gadeirio gan Holly Pembridge a Joel Steed"}, {"text_idx": "#000071", "text": "Mae\u2019r Rhwydweithiau wedi cyfrannu at ac wedi codi proffil y sefydliad mewn amrywiaeth o ffyrdd. Maent wedi:"}, {"text_idx": "#000073", "text": "Nid yw hyn ond blas ar lwyddiannau trawiadol y rhwydweithiau. Cewch ragor o wybodaeth am y rhwydweithiau ar fewnrwyd yr Aelodau: "}, {"text_idx": "#000074", "text": "Hyrwyddo\u2019r Rhwydweithiau Cydraddoldeb yn y Gweithle"}, {"text_idx": "#000075", "text": "Mae uwch-hyrwyddwr yn rhywun sy\u2019n cefnogi\u2019r Rhwydweithiau Cydraddoldeb yn y Gweithle\u2019n agored ar y lefel uchaf yn y sefydliad. Mae\u2019n llafar am yr hyn a gyflawnir gan y rhwydweithiau a sut y maent o fudd i\u2019r sefydliad, ac yn barod i ddefnyddio\u2019i ro\u0302l arweiniol i hyrwyddo\u2019r rhwydweithiau. Rwy\u2019n falch o ddweud bod Dave Tosh a Craig Stephenson ill dau, nid yn unig yn hyrwyddwyr materion BME a LGBT yn y drefn honno, ond wedi cytuno i hyrwyddo materion cydraddoldeb yn gyffredinol ar y Bwrdd Rheoli."}, {"text_idx": "#000077", "text": "Gall yr Hyrwyddwyr hefyd fod yn esiampl i eraill bod y Cynulliad yn sefydliad gwirioneddol gynhwysol sy\u2019n cydnabod talent, ni waeth a yw\u2019r person yn perthyn i grw\u0302p nodwedd warchodedig neu beidio:"}, {"text_idx": "#000080", "text": "\u2018Anableddau Anweladwy\u2019- Nid yw pob anabledd yn weladwy"}, {"text_idx": "#000081", "text": "Llun o berson a\u0302 chysgod person mewn cadair olwyn,gyda\u2019r pennawd\u2019Not every diability is visible.\u2019"}, {"text_idx": "#000082", "text": "Pan fydd pobl yn meddwl am anableddau maent yn meddwl am rywun mewn cadair olwyn fel arfer, ond, mewn gwirionedd, yn o\u0302l Ffederasiwn Chwaraeon Anabledd Lloegr yn 2014, dim ond oddeutu 1.2 miliwn o ddefnyddwyr cadeiriau olwyn sydd yn y DU, sef 2 y cant o boblogaeth y DU yn fras. Y realiti yw, nid yw person bob amser yn \u2018edrych\u2019 yn sa\u0302l pan fydd yn ymdopi a\u0302 phroblem iechyd. Er gwaetha\u2019r gred boblogaidd, nid yw\u2019r mwyafrif o namau yn weladwy. O\u2019r miliynau o bobl anabl sy\u2019n byw yn y DU, dim ond canran fach sydd a\u0302 salwch y gellir ei weld. Mae gweddill y bobl yn byw gydag anabledd anweladwy."}, {"text_idx": "#000083", "text": "Beth yw ystyr anabledd anweladwy?"}, {"text_idx": "#000084", "text": "Mae anabledd anweladwy yn cyfeirio at amrywiaeth eang o gyflyrau ac afiechydon nad ydynt yn amlwg ar unwaith neu\u2019n weladwy. Maent yn cynnwys: aflwyddau gwybyddol; anafiadau i\u2019r ymennydd; anawsterau dysgu; epilepsi; canser; diabetes, clefyd y crymangelloedd, ffibromyalgia; HIV; AIDS; problemau gastroberfeddol; enseffalopathi myalgig neu enseffalomyelitis myalgig (ME); cyflyrau iechyd meddwl, yn ogystal a\u0302 nam ar y clyw neu nam ar y golwg, sy\u2019n ddim ond rhai enghreifftiau posibl. Mae\u2019n werth nodi y gall person sydd a\u0302 nam gweladwy neu sy\u2019n defnyddio dyfais gynorthwyol fel cadair olwyn, teclyn cymorth cerdded neu ffon hefyd fod ag anabledd anweladwy, er enghraifft, gall person sy\u2019n defnyddio cadair olwyn fod a\u0302 chyflwr iechyd meddwl hefyd."}, {"text_idx": "#000085", "text": "Beth yw\u2019r heriau sy\u2019n deillio o fod ag anabledd anweladwy?"}, {"text_idx": "#000086", "text": "Llun o berson a person mewn cadair olwyn gyda\u2019r pennawd \u2018Not all disabilities look like this. Some disabilities look like this.\u2019"}, {"text_idx": "#000087", "text": "Fel unrhyw berson anabl, gall person sydd ag anabledd anweladwy wynebu stigma, allgau a gwahaniaethu, ynghyd a\u0302\u2019r dasg o herio camsyniadau am eu cyflwr yn gyson. Fodd bynnag, efallai na fydd pobl ag anableddau anweladwy bob amser yn profi gwahaniaethu yn yr un ffordd a\u0302 rhywun sydd ag anabledd amlwg. Gallant hefyd wynebu rhwystrau, fel cael eu cyhuddo o gamddefnyddio toiledau hygyrch, mannau parcio i bobl anabl, a chyfleusterau eraill."}, {"text_idx": "#000089", "text": "Mae gan unigolyn sydd ag anabledd anweladwy hawl i beidio a\u0302 chael ei orfodi i egluro ei salwch wrth bobl dieithr. Mae angen i ni ddeall, i lawer o bobl, nid yw defnyddio toiledau hygyrch neu fannau parcio i\u2019r anabl yn rhywbeth moethus neu\u2019n fraint. Mae\u2019n hanfodol er mwyn iddynt fyw eu bywydau."}, {"text_idx": "#000090", "text": "Yn sicr, nid yw\u2019r rhai sy\u2019n barnu yn gwneud hynny oherwydd malais, ond yn hytrach o awydd gwirioneddol i amddiffyn hawliau pobl sydd mewn angen gwirioneddol, a chred eu bod yn gwneud hynny. Ond hyd yn oed os yw\u2019r barnu yn deillio o garedigrwydd mae\u2019n well peidio a\u0302 gwneud tybiaethau. Efallai y byddwch yn meddwl eich bod yn gwneud y peth iawn, ond gallech fod yn gwneud pethau\u2019n waeth i rywun sy\u2019n cael pethau\u2019n anodd eisoes."}, {"text_idx": "#000091", "text": "Anableddau Anweladwy a Chynulliad Cenedlaethol Cymru."}, {"text_idx": "#000092", "text": "Fel cyflogwr, rydym yn cydnabod, yn o\u0302l Arolwg Blynyddol o\u2019r Boblogaeth NOMIS ym mis Mawrth 2013, bod gan 20.8 y cant o\u2019r boblogaeth oedran gweithio yn y DU (8.3 miliwn o bobl) anabledd. Deallwn fod annog ceisiadau gan bobl anabl yn effeithiol ar gyfer busnes. Gall ein helpu i:"}, {"text_idx": "#000093", "text": "gynyddu nifer yr ymgeiswyr o safon uchel sydd ar gael;"}, {"text_idx": "#000094", "text": "greu gweithlu sy\u2019n adlewyrchu amrywiaeth eang o gwsmeriaid yr ydym yn eu gwasanaethu a\u2019r gymuned yr ydym yn byw ynddi, a"}, {"text_idx": "#000095", "text": "dod a\u0302 sgiliau ychwanegol i\u2019r busnes, fel y gallu i ddefnyddio Iaith Arwyddion Prydain (BSL), a allai arwain at arbedion mawr. Mae\u2019r costau sy\u2019n gysylltiedig a\u0302 gwneud addasiadau rhesymol i hwyluso pethau i weithwyr anabl yn aml yn isel. Fel arfer, mae\u2019r manteision o gadw gweithiwr profiadol, medrus sydd wedi cael nam fel arfer yn fwy na chostau recriwtio a hyfforddi staff newydd. Mae hefyd yn beth da i\u2019r unigolyn."}, {"text_idx": "#000096", "text": "Dyna pam mae\u2019r Cynulliad, fel cyflogwr, wedi ymrwymo i hyrwyddo cyfle cyfartal i staff y Comisiwn, i Aelodau\u2019r Cynulliad, i\u2019w staff ac i bobl Cymru. Rydym yn ymdrechu i fod yn sefydliad cynhwysol sy\u2019n gwerthfawrogi pawb sy\u2019n gweithio yma, ynghyd a\u0302\u2019u safbwyntiau amrywiol, eu sgiliau a\u2019u cefndiroedd amrywiol. I\u2019r perwyl hwnnw, rydym yn falch o gael:"}, {"text_idx": "#000097", "text": "Amrywiaeth o gyfleusterau ar y safle i sicrhau ein bod yn sefydliad hygyrch: gan gynnwys cyfres o wahanol gyfleusterau toiled fel toiledau niwtral o ran rhyw, toiledau hygyrch, toiled Changing Places gyda theclyn codi i oedolion, a thoiledau i bobl a\u0302 phroblemau symudedd. I gael gwybod rhagor am ein cyfleusterau hygyrch, ewch i Canllaw Euan, sef gwefan sy\u2019n adolygu mynediad i bobl anabl."}, {"text_idx": "#000098", "text": "Polisi\u0308au da, fel gweithio hyblyg, sy\u2019n cynnwys seibiant gyrfa, gweithio rhan-amser, rhannu swydd, gweithio yn ystod y tymor, gweithio oriau cywasgedig a gwyliau arbennig.\nLogo tic Yn gadarn o blaid pobl anabl"}, {"text_idx": "#000099", "text": "Logo tic Yn gadarn o blaid pobl anabl"}, {"text_idx": "#000100", "text": "Rydym wedi cofrestru ar gyfer y cynllun \u2018Positif am Anabledd\u2019. Cynllun yw hwn sy\u2019n dangos i bobl ein bod yn gadarnhaol ynghylch cyflogi a chadw pobl anabl. Fel rhan o\u2019r cynllun, rydym wedi ymrwymo i\u2019r cynllun gwarantu cyfweliad dau dic. Mae\u2019r cynllun hwn yn sicrhau y caiff pobl sydd ag anableddau gyfweliad, ar yr amod eu bod yn bodloni gofynion sylfaenol y swydd."}, {"text_idx": "#000101", "text": "Rhwydweithiau cydraddoldeb yn y gweithle yn y Cynulliad sy\u2019n agored i staff Comisiwn y Cynulliad, Aelodau\u2019r Cynulliad a\u2019u staff, gan gynnwys Embrace \u2013 Ein rhwydwaith anabledd. Mae\u2019r rhwydweithiau hyn yn darparu: cefnogaeth cymheiriaid anffurfiol a chyngor ar amrywiaeth, materion cynhwysiant a chydraddoldeb a rhannu gwybodaeth yn ymwneud a\u0302 chydraddoldeb; hyrwyddo materion cydraddoldeb sy\u2019n ymwneud a\u0302\u2019u grw\u0302p; gwella datblygiad gyrfa a dilyniant ar gyfer staff, gan gynnwys cyfleoedd mentora; a nodi materion sy\u2019n effeithio ar staff, gan gynnwys, cynghori Comisiwn y Cynulliad ar faterion sy\u2019n effeithio ar staff drwy asesu effaith polisi\u0308au."}, {"text_idx": "#000104", "text": "Y prif bethau i\u2018w cofio am anableddau anweladwy:"}, {"text_idx": "#000105", "text": "Nid yw pawb sydd ag anabledd yn defnyddio cadair olwyn nac ag anabledd corfforol."}, {"text_idx": "#000106", "text": "Mae pobl sydd ag anableddau anweladwy, yn ddyddiol, yn cael eu beirniadu am ddefnyddio cyfleusterau fel toiledau hygyrch a mannau parcio i bobl anabl, oherwydd ni all pobl weld eu cyflwr. Peidiwch a\u0302 gwneud tybiaethau a pheidiwch byth a\u0302 chodi ffrae na bod yn ymosodol gyda hwy."}, {"text_idx": "#000107", "text": "Nid oes yn rhaid iddynt roi eglurhad i ddieithriaid ac ni ddylid gwneud iddynt wneud hynny."}, {"text_idx": "#000108", "text": "Gyda\u2018r gefnogaeth gywir gall llawer o bobl anabl weithio, ac maent yn barod i wneud hynny."}, {"text_idx": "#000110", "text": "Mae hawliau dynol yng Nghymru yn dyddio o 945 pan gyhoeddwyd cyfreithiau Hywel Dda. Roedd y cyfreithiau\u2019n hybu tosturi yn hytrach na chosb, ac ymdeimlad o barch tuag at fenywod."}, {"text_idx": "#000111", "text": "Mae egwyddorion hawliau dynol wedi\u2019u seilio ar urddas, tegwch, cydraddoldeb, parch ac ymreolaeth. Maent yn berthnasol i\u2019ch bywyd o ddydd i ddydd ac yn diogelu eich rhyddid i reoli eich bywyd eich hun."}, {"text_idx": "#000112", "text": "Hawliau dynol yw\u2019r hawliau a\u2019r rhyddid sylfaenol sy\u2019n perthyn i bob person yn y byd, o\u2019i enedigaeth hyd at ei farwolaeth. Maent yn berthnasol ni waeth o ble yr ydych yn dod, beth yr ydych yn credu ynddo, neu sut yr ydych yn dewis byw eich bywyd. Ni all hawliau dynol fyth gael eu cymryd oddi arnom, er bod modd cyfyngu arnynt weithiau, er enghraifft, os yw person yn torri\u2019r gyfraith, neu er budd diogelwch cenedlaethol."}, {"text_idx": "#000113", "text": "Maent yn eich helpu i ffynnu ac i wireddu eich potensial drwy:"}, {"text_idx": "#000114", "text": "fod yn ddiogel a chael eich amddiffyn rhag niwed\ncael eich trin yn deg a chydag urddas\ncymryd rhan weithredol yn eich cymuned a\u2019r gymdeithas ehangach."}, {"text_idx": "#000115", "text": "Maent wedi\u2019u hymgorffori yn y Ddeddf Hawliau Dynol, ac maent yn cynnig hawliau sylfaenol a chamau i amddiffyn pob un ohonom. Mae\u2019r amddiffyniadau sydd wedi\u2019u hymgorffori yn y Ddeddf fel a ganlyn:"}, {"text_idx": "#000117", "text": "Yn ddiweddar cyhoeddodd ein Gwasanaeth Ymchwil erthygl flog yn dwyn y teitl Cyflwr hawliau dynol a chydraddoldeb a oedd yn edrych ar sefyllfa cydraddoldeb a hawliau dynol yng Nghymru ar hyn o bryd, ac yn y dyfodol."}, {"text_idx": "#000118", "text": "Mae gan y Comisiwn Cydraddoldeb a Hawliau Dynol wybodaeth gynhwysfawr am hawliau dynol, gan gynnwys fideo sy\u2019n ateb y cwestiwn Beth yw hawliau dynol?, yn ogystal a\u0302 gwybodaeth am sut y mae hawliau\u2019n cael eu diogelu a rhai straeon am hawliau dynol ar waith. Mae adroddiad y Comisiwn, sef A yw Cymru\u2019n decach? yn rhoi\u2019r wybodaeth ddiweddaraf am gydraddoldeb a hawliau dynol yng Nghymru yn 2015."}, {"text_idx": "#000119", "text": "Mae digon o wybodaeth am hawliau dynol ar y wefan Gwybodaeth am hawliau (Rights Info) hefyd, ac mae\u2019r corff hwn wedi cynhyrchu darn byr o ffilm animeiddio sy\u2019n egluro beth yw hawliau dynol."}, {"text_idx": "#000120", "text": "Mae\u2019r Cynulliad wedi ymrwymo i fod yn gyflogwr sy\u2019n cefnogi ac yn parchu amrywiaeth y gweithlu."}, {"text_idx": "#000121", "text": "Rydym yn sicrhau bod pob un o\u2019n polisiau staff yn cael asesiad o\u2019r effaith ar gydraddoldeb i sicrhau nad ydynt yn rhoi unrhyw un o dan anfantais a\u2019u bod yr un mor berthnasol i\u2019r holl staff, gan gynnwys: staff anabl; staff sy\u2019n bobl dduon a lleiafrifoedd ethnig; staff hoyw, lesbiaidd, deurywiol a thrawsrywiol; menywod; pobl sydd a\u0302 chyfrifoldebau gofalu; staff sydd a\u0302 threfniadau gweithio hyblyg. I\u2019n helpu i wneud polisi\u0308au addas sy\u2019n cydnabod yr anghenion amrywiol sydd gan bobl amrywiol, rydym yn ymgynghori gyda\u2019n rhwydweithiau cydraddoldeb yn y gweithle, y Ti\u0302m Amrywiaeth a Chynhwysiant a\u2019n cydweithwyr yn yr Undebau Llafur."}, {"text_idx": "#000122", "text": "Rydym wedi cael nifer o wobrau sy\u2019n arddangos ein hymrwymiad i gefnogi ein staff yn llawn a chreu amgylchedd gwaith cynhwysol. Mae\u2019r safonau hyn yn cydnabod y polisiau staff blaengar sydd gennym ar waith ac sy\u2019n ein helpu i gynnal arferion gorau. Mae\u2019r Cynulliad wedi:"}, {"text_idx": "#000128", "text": "Ein gweledigaeth yw bod yn sefydliad sy\u2019n dangos esiampl yn ein hymrwymiad i hyrwyddo cydraddoldeb, gwerthfawrogi amrywiaeth a pharchu hawliau dynol. Mae ein gwerthoedd yn cynnwys y syniad bod cyfle cyfartal i bawb yn hawl ddynol sylfaenol ac rydym yn gwrthwynebu pob ffurf ar wahaniaethu. Rydym yn anelu at greu corff seneddol hygyrch, sy\u2019n ymgysylltu a\u0302 phawb yng Nghymru ac sy\u2019n eu parchu."}, {"text_idx": "#000130", "text": "Meithrin diwylliant sefydliadol cynhwysol a chydweithredol"}, {"text_idx": "#000131", "text": "Yma, rydym yn awyddus i sicrhau y gall pobl wireddu eu potensial llawn a gwneud cyfraniadau lle gallant fod yn hwy eu hunain yn eu hamgylchedd gwaith. I\u2019r perwyl hwn, rydym yn trefnu gwybodaeth a digwyddiadau codi ymwybyddiaeth yn rheolaidd er mwyn ysgogi trafodaeth a hyrwyddo diwylliant cynhwysol lle mae gwahaniaeth yn cael ei ddathlu a\u2019i werthfawrogi. Mae\u2019r Cynulliad wedi rhoi arwydd i\u2019w weithlu ei fod wedi ymrwymo i wneud hyn trwy annog sefydlu rhwydweithiau cydraddoldeb yn y gweithle hunan-reoledig. Mae gennym rwydweithiau ar gyfer pobl LGBT a\u2019u cynghreiriaid; pobl anabl a\u2019u cynghreiriaid, pobl sy\u2019n nodi eu bod yn Bobl Dduon a Lleiafrifoedd Ethnig (BME) a\u2019u cynghreiriaid; pobl sy\u2019n nodi eu bod yn rhieni a gofalwyr sy\u2019n gweithio; a menywod a dynion. Mae pobl sy\u2019n cyfrannu i\u2019r rhwydweithiau yn gwneud hynny yn ychwanegol at eu swyddi dydd. Mae\u2019n ddiogel dweud bod bodolaeth rhwydweithiau yn helpu i hyrwyddo dealltwriaeth rhyng-ddiwylliannol, meithrin cysylltiadau da a chynnig atebion os bydd rhwystrau i gynhwysiant yn codi neu bosibilrwydd y byddant yn codi. Mae\u2019r cysyniadau o gefnogaeth gan gymheiriaid a darparu \u2018lle diogel\u2019 lle gall pobl godi materion neu gynnig awgrymiadau ar gyfer gwella yn amhrisiadwy ac mae gennym enghreifftiau lle cafodd polisi\u0308au ac arferion yn y gweithle eu gwella. I gael rhagor o wybodaeth am rwydweithiau cydraddoldeb yn y gweithle\u2019r Cynulliad, cysylltwch a\u0302 diversity@cynulliad.wales"}, {"text_idx": "#000132", "text": "Ymgysylltu ag ystod amrywiol o bobl y tu mewn a\u2019r tu allan i\u2019r Cynulliad"}, {"text_idx": "#000133", "text": "Mae cael ti\u0302m Amrywiaeth a Chynhwysiant hynod weladwy sydd wedi ymrwymo i gydlynu\u2019r gwaith hwn ar draws y Cynulliad wedi bod o fudd am ddau reswm yn benodol. Yn gyntaf, gall arfer da a chydweithio a\u0302 chydweithwyr ar draws y gwahanol dimau sicrhau ein bod yn ymdrechu\u2019n barhaus fel sefydliad i gynnal a gwella diwylliant sefydliadol cynhwysol. Yn ail, rydym wedi gallu gweithio gyda thimau ar draws y Cynulliad a chynnwys pobl o\u2019r tu mewn a\u2019r tu allan i\u2019r Cynulliad i wneud y gorau o\u2019n hygyrchedd i bobl Cymru. Mae ein Ti\u0302m Allgymorth yn gweithio gydag unigolion a sefydliadau o gymunedau ledled Cymru, gan godi ymwybyddiaeth o waith y Cynulliad ac annog pobl i gymryd rhan yn ei waith."}, {"text_idx": "#000134", "text": "Fel Ti\u0302m Amrywiaeth a Chynhwysiant, rydym yn gwerthfawrogi\u2019r cyfleoedd a gawsom i rannu arfer gorau a dysgu gan eraill y tu mewn a\u2019r tu allan i\u2019r Cynulliad. Mae\u2019n hanfodol bod sefydliadau\u2019n rhannu gwybodaeth am yr hyn sydd wedi gweithio\u2019n dda a\u2019r hyn na weithiodd cystal; mae\u2019n arbed amser ac egni a gall helpu i ail-ganolbwyntio blaenoriaethau."}, {"text_idx": "#000135", "text": "Os hoffech chi helpu i lunio Cynllun Amrywiaeth a Chynhwysiant newydd y Cynulliad, cwblhewch ein harolwg byr iawn neu cysylltwch a\u0302\u2019r Ti\u0302m Amrywiaeth ar 0300 200 7455 neu diversity@cynulliad.cymru"}, {"text_idx": "#000138", "text": "Bob blwyddyn ar 17 Mai, mae pobl ledled y byd yn nodi Diwrnod Rhyngwladol yn erbyn Homoffobia, Biffobia a Thrawsffobia er mwyn dathlu amrywiaeth o hunaniaethau o ran rhywedd a chyfeiriadeddau rhywiol. Caiff y diwrnod ei ddefnyddio gan ymgyrchwyr i dynnu sylw llunwyr polisi, arweinwyr, y cyhoedd a\u2019r cyfryngau at faterion pwysig er mwyn helpu i ymgyrchu yn erbyn casineb, rhagfarn a gwahaniaethu."}, {"text_idx": "#000139", "text": "Mae\u2019r ymgyrch yn rhoi llais i bobl sy\u2019n wynebu cael eu hymyleiddio oherwydd nad ydynt yn cydymffurfio a\u0302 naratif heteronormadol (y dybiaeth bod heterorywioldeb yn normal a bod unrhyw beth heblaw heterorywioldeb yn annormal) na naratif cydryweddol (pobl y mae eu hunaniaeth o ran rhywedd yn cyfateb i\u2019r rhyw y mae cymdeithas yn ei neilltuo iddynt pan gawsant eu geni)."}, {"text_idx": "#000140", "text": "Mae llawer o\u2019r materion a gaiff sylw ar y Diwrnod Rhyngwladol yn erbyn Homoffobia, Biffobia a Thrawsffobia yn deillio o drin grw\u0302p yn wahanol oherwydd ei gyfeiriadedd rhywiol neu hunaniaeth o ran rhywedd, sy\u2019n seiliedig, yn aml, ar ragfarn a stereoteipiau."}, {"text_idx": "#000141", "text": "Er bod y duedd i siarad am y gymuned LHDT+ fel endid unigol, mae\u2019n rhaid i ni gofio, wrth gwrs, am amrywiaeth pobl LHDT+ yn y gymuned a dathlu hynny."}, {"text_idx": "#000142", "text": "Yn amlwg, nid yw pobl sydd a\u0302 thueddiadau rhywiol lleiafrifol, gan gynnwys pobl sy\u2019n lesbiaidd, hoyw, deurywiol, anrhywiol, panrywiol, neu amlrywiol, yn grw\u0302p unffurf \u2013 mae oedran, hunaniaeth o ran rhywedd, hil, anabledd, crefydd a llawer o nodweddion eraill yn sail i\u2019w hunaniaeth."}, {"text_idx": "#000143", "text": "Mae\u2019r un peth yn wir ar gyfer pobl draws, y mae\u2019r modd y maent yn cyfleu eu hunain yn mynd y tu hwnt i\u2019w hunaniaeth o ran rhywedd. Efallai bod gan bobl ddealltwriaeth gul o\u2019r hyn mae\u2019n ei olygu i fod yn draws, a hynny yw rhywun sy\u2019n cael llawdriniaeth er mwyn ailbennu rhywedd. Ond mae\u2019r union gysyniad o hunaniaeth draws yn llawn amrywiannau a gwahanol brofiadau \u2013 ceir dynion traws, menywod traws, pobl sy\u2019n nodi eu hunain yn ryweddhylifol, pobl nad ydynt yn nodi eu hunain yn wrywaidd na benywaidd a phobl sy\u2019n androgynaidd."}, {"text_idx": "#000144", "text": "Yn yr un modd ag y mae person anabl yn fwy na\u2019u hanabledd a bod person du yn fwy na dim ond lliw eu croen, ni all pobl LHDT+ gael eu cyfyngu i un categori hunaniaeth. Byddai gwneud hynny\u2019n symleiddio pethau ac yn peryglu cynhyrchu fersiynau cul o\u2019r hyn y mae\u2019n ei olygu i fod yn LHDT+."}, {"text_idx": "#000145", "text": "Gall meddu ar fwy nag un hunaniaeth olygu bod enghreifftiau gwahanol o wahaniaethu yn digwydd ar yr un pryd. Er enghraifft, efallai y bydd lesbiad hy\u0302n yn wynebu gwahaniaethu ar sawl sail \u2013 fel menyw, fel person hy\u0302n ac fel rhywun o gyfeiriadedd rhywiol lleiafrifol. Fodd bynnag, fel cyfuniad o bob un o\u2019r nodweddion hyn, gallai lesbiad hy\u0302n wynebu gwahaniaethu unigryw a chymhleth."}, {"text_idx": "#000146", "text": "Rhaid inni gofio hefyd ei bod yn bwysig i bobl gael eu cydnabod yn amrywiol wrth beidio a\u0302 gwadu\u2019r hyn sy\u2019n gyffredin rhyngddynt ychwaith, oherwydd y pethau hyn sy\u2019n uno pobl wrth iddynt ddathlu \u2018Pride\u2019 neu ymgyrchu dros gydraddoldeb i bobl LHDT+, yn enwedig yn ystod digwyddiadau fel Diwrnod Rhyngwladol yn erbyn Homoffobia, Biffobia a Thrawsffobia."}, {"text_idx": "#000147", "text": "Wrth gydnabod amrywiaeth yn y gymuned LHDT+, mae hefyd yn bwysig nodi y bydd gan wahanol grwpiau LHDT+ wahanol fodelau ro\u0302l. Dyma lincs ar gyfer rhai o\u2019r modelau ro\u0302l a nodwyd ar gyfer rhai o\u2019r grwpiau hyn gan Gymdeithas LGBTUA+ Undeb Myfyrwyr Prifysgol Warwick."}, {"text_idx": "#000148", "text": "Modelau ro\u0302l pobl dduon a lleiafrifoedd ethnig LHDT+"}, {"text_idx": "#000149", "text": "Mae Stonewall hefyd wedi cynhyrchu Lleisiau LHDT, casgliad o 25 o straeon gan bobl LHDT sydd wedi wynebu anghydraddoldeb."}, {"text_idx": "#000150", "text": "Drwy gydnabod a gwerthfawrogi\u2019r amrywiaeth sy\u2019n bodoli o fewn y gymuned LHDT+, gallwn ddechrau gwerthfawrogi gwir drysori tapestri cyfoethog dynoliaeth, a bod y cysyniad o \u2018arall\u2019 yn gallu niweidio ein cymdeithas a\u2019r unigolion o dan sylw."}, {"text_idx": "#000151", "text": "Fel sefydliad cynhwysol, mae Cynulliad Cenedlaethol Cymru wedi ymrwymo i herio trais a gwahaniaethu ac i hyrwyddo diwylliant o degwch, urddas a pharch. Rydym yn falch o fod wedi cael ein rhestru ym Mynegai Cydraddoldeb yn y Gweithle Stonewall bob blwyddyn ers 2009, gan godi i\u2019r trydydd safle ym Mynegai 2016. Cawsom ein henwi\u2019n Brif Gyflogwr y Sector Cyhoeddus yng Nghymru am y tair blynedd diwethaf."}, {"text_idx": "#000152", "text": "Mae OUT-NAW, ein rhwydwaith cydraddoldeb yn y gweithle LHDT, sydd wedi ennill gwobrwyon am ei gwaith, yn cefnogi pobl LHDT ar draws y sefydliad drwy gefnogaeth cymheiriaid, mentora a hyfforddi. Mae\u2019r rhwydwaith hefyd yn ein helpu i hyrwyddo cydraddoldeb LHDT ac i ystyried cydraddoldeb LHDT yn ein gwaith."}, {"text_idx": "#000154", "text": "Already have a account? Log in now."}]